**Grünerløkka studenthus**, populært kalt **Studentsiloen** og opprinnelig «siloen på Nedre Foss», er et hybelhus på Grünerløkka i Oslo. 

Studenthuset ligger i Marselis' gate 24, i umiddelbar nærhet til Kuba park i nord, og inntil bygningen i syd åpnet i 2017 Nedre Foss park. Studenthuset ligger på østsiden av Akerselven med Vulkan-området på motsatt side av elven. Bygget eies og drives av Studentsamskipnaden i Oslo og Akershus, som kjøpte siloen i år 2000. Siloen er et vartegn i området, og har etter ombyggingen til studenthus mottatt Oslos Bys arkitekturpris i 2002.

Grünerløkka studenthus har totalt 226 hybler og leiligheter i ulike størrelser.

Historie
--------

Studenthuset er en ombygget kornsilo fra 1953. Bygget ble regulert til boligformål i 1993, og sto ferdig som studentboliger høsten 2001.

Bygningen ble benyttet som silo i til sammen nær 40 år. Den opprinnelige bruken var knyttet til virksomheten ved Nedre Foss mølle. Bygningen har tre rekker á syv silosjakter – det vil si 21 siloer. I 1980-årene forelå det planer om å gjøre om siloen til et hotell, men disse planene ble aldri realisert. I 1992 fattet også bystyret vedtak om å anbefale siloen revet og området ved Nedre Foss regulert til friområde.

Det var lokal motstand til ombyggingen, men Studentsamskipnadens planer om et studenthus ble realisert. I tillegg til studenthusets karakteristiske silo-fasade som ikke er vesentlig endret, er bygningens historie også gjenspeilet i utsmykkingen av huset, ved at en av de grå korntrikkene som fraktet korn fra Vippetangen og opp til møllene i området er utstilt i inngangspartiet på studenthuset. Andre detaljer er en gammel melvekt utstilt i inngangspartiet, og en plakett som vinner av Oslos Bys arkitekturpris 2002 på en av veggene ved siden av.

### Ombygging

Ombyggingen foregikk ved at etasjeskille ble støpt oppover i siloene og vinduer skåret ut, mens isopor og sprøytepuss ble benyttet til utsiden av bygningen. Heis- og trappehus er plassert i den noe høyere sidebygningen (en sammenhengende del av bygningen, men ikke en av selve siloene), men det er også lagd en branntrapp i en av silosjaktene i motsatt ende av bygningen. Fellesrom og vaskeri var også plassert i sidebygningen, i øverste etasje. Vaskeriet har i senere tid blitt flyttet ned i 3. Etasje. Bygningens historie som silo innebærer også runde rom, og fast inventar i hyblene er derfor designet spesielt for studenthuset.  
Hovedinngangen befinner seg i sidedelen av siloen, fra krysset Marselis' gate/Grüners gate.

Siloen er 53 meter høy. Bygningen har idag til sammen 19 etasjer, hvorav tre er ubebodde med diverse fellesarealer. Hele studenthuset har et bruksareal (BRA) på om lag 9 000 m².

Prosjektet med å bygge om siloen til studentboliger kostet rett i underkant av 170 millioner kroner, og ble gjennomført i perioden 1999 til 2001. I 2008 ble det likevel klart at alle bad i siloen måtte rives på grunn av fuktskader, og studenthuset var en tid ubebodd mens rehabilitering pågikk.

Uteområder opparbeidet i umiddelbar nærhet til siloen i forbindelse med ombyggingen er en del av Akerselven miljøpark.

#### Fellesareal

På toppen av siloen er det en takterrasse tilgjengelig for alle studentene. Opprinnelig var det fellesareal også i etasjen over takterrassen, men i perioden 2012–2014 ble dette fellesarealet ombygget til to boliger.

Oslos Bys arkitekturpris
------------------------

Ombyggingen fra silo til studentboliger ble tildelt Oslo kommunes pris for god byarkitektur (Oslos Bys arkitekturpris) i 2002. Dette var første gang prisen ble utdelt, og temaet for prisen dette året var «Gjenbruk og transformasjon». Arkitekter for ombyggingen var Hrtb, med billedkunstner Lykke Frydenlund og interiørarkitekt Ingrid Løvstad engasjert for prosjektet.

I begrunnelsen for arkitekturprisen heter det blant annet at: 

> Den transformerte bygningen fremstår som et monument og ikon i bylandskapet, og synliggjør og oppsummerer gjennom sitt nærvær både transformasjonsprosessen langs Akerselven og de senere års vitalisering av Grünerløkka.
> 
> 
>

Bilder
------

* Sett fra motsatt side av Akerselven. Sidedelen av bygningen med hovedinngang og trappehus rager høyest.  Foto: Helge Høifødt (2007)Sett fra motsatt side av Akerselven. Sidedelen av bygningen med hovedinngang og trappehus rager høyest.  Foto: Helge Høifødt (2007)
* Kortsiden nedenfor siloen (sydsiden). I hver etasje ligger 2-romsleilighetene på denne siden.  Foto: Philip Gabrielsen (2003)Kortsiden nedenfor siloen (sydsiden). I hver etasje ligger 2-romsleilighetene på denne siden.  Foto: Philip Gabrielsen (2003)
* Kortsiden nedenfor siloen (sydsiden) - på avstand ved parkeringsplassen.  Foto: Philip Gabrielsen (2003)Kortsiden nedenfor siloen (sydsiden) - på avstand ved parkeringsplassen.  Foto: Philip Gabrielsen (2003)
* Langsiden av siloen. Merk at hver etasje oppover har en egen farve, noe som også går igjen i interiøret.  Foto: Philip Gabrielsen (2003)Langsiden av siloen. Merk at hver etasje oppover har en egen farve, noe som også går igjen i interiøret.  Foto: Philip Gabrielsen (2003)
* Front av en gammel korntrikk i studenthusets inngangsparti.  Foto: Andyoslo1981Front av en gammel korntrikk i studenthusets inngangsparti.  Foto: Andyoslo1981

Referanser
----------

1. 1 2 3  Cortzen, Ane. *Fantastisk Forvandling* (video). DR K / NRK. Besøkt 31. mai 2016.
2. 1 2 3 4 5  Begrunnelse - Arkitekturprisen 2002 - hos Oslo kommune (besøkt 20. oktober 2011)
3. 1 2 3 4  NRK (10. oktober 2002). «Arkitekturpris til Grunerløkka studenthus». *NRK*. Besøkt 17. oktober 2021.
4. 1 2 3 4  Grünerløkka Studenthus Arkivert 23. november 2009 hos Wayback Machine. - informasjonsfolder hos sio.no (besøkt 20. oktober 2011)
5. 1 2  Moland, Tallak: *Historien om Akerselva – gjennom de siste 400 år*, side 169-170. ISBN 978-82-997321-1-6
6. ↑  Gjerland, Leif: *Korntrikken i Grünerløkka studenthus*, Aftenposten 7. september 2010
7. ↑  Gjerland, Leif: *Østkanten - historien om en livskraftig byutvikling*, side 166. ISBN 978-82-92496-86-2
8. 1 2  Grünerløkka Studenthus Arkivert 1. februar 2014 hos Wayback Machine. - hos ifi.no (besøkt 25. oktober 2011)
9. ↑  Grünerløkka Studenthus (SiO)[*død lenke*] - Forbrukerrådets omtale på forbrukerportalen.no (besøkt 21. oktober 2011)
10. 1 2 3 4  GRÜNERLØKKA STUDENTHUS - 2001 Arkivert 24. juli 2011 hos Wayback Machine. - hos HRTB Arkitekter, hrtb.no (besøkt 23. oktober 2011)
11. ↑  Prisvinnende prosjekter Arkivert 5. juli 2011 hos Wayback Machine. - hos sio.no (besøkt 24. oktober 2011)
12. ↑  Kumano-Ensby, Anne Linn: 226 bad må rives i siloen - hos NRK Østlandssendingen (publisert 30. januar 2008, besøkt 24. oktober 2011)
13. ↑  Grünerløkka studenthus på Cuba – hos Eiendoms- og byfornyelsesetaten (publisert 29. august 2001, besøkt 25. oktober 2011)
14. ↑  «Marselis' gate 24 - Ombygning av fellesrom i H18 til 2 leiligheter» (database). Oslo kommune, Plan- og bygningsetaten. s. –. Besøkt 1. juni 2016.
15. ↑  Oslo bys arkitekturpris for 2002 til Grünerløkka studenthus - hos Oslo kommune (publisert 10. oktober 2002, besøkt 23. oktober 2011)

Eksterne lenker
---------------

* Offisielt nettsted

* (en) Grünerløkka studenthus – kategori av bilder, video eller lyd på Commons Rediger på Wikidata
* «Grünerløkka studenthus». *Kulturminnesøk*. Riksantikvaren – Direktoratet for kulturminneforvaltning.

Portal: Oslo

| * v
* d
* r
SIO - Studentsamskipnaden i Oslo og Akershus - Studentbyer |
| --- |
| **Studentbyer:** | 

|  |  |  |  |  |
| --- | --- | --- | --- | --- |
| **Oslo:** | 

|  |
| --- |
| 
* Bjølsen studentby
* Kringsjå studentby
* Nordberg studentby
* Sogn studentby
* St. Hanshaugen studentby
* Ullevål studentby
* Vestgrensa studentby

 |
| Studenthus | 
* Bjerke studenthus
* Carl Berner studenthus
* Enerhaugen studenthus
* Fagerborg studenthus
* Grünerløkka studenthus
* Iladalen studenthus
* Kansleren studenthus
* Lillo studenthus
* Nydalen studenthus
* Pilestredet Park studenthus
* Pilestredet studenthus
* Rodeløkka studenthus
* Sofienberg studenthus
* Stensberggata studenthus
* Studenthuset Schultz' gate
* Tulinløkka studenthus

 |

 |
| **Akershus:** | 

|  |  |
| --- | --- |
| Studenthus | 
* Åråsen studenthus

 |

 |
| **Hedmark:** | 

|  |  |
| --- | --- |
| Studenthus | 
* Kongsvinger studenthus

 |

 |

 |

|  |  |
| --- | --- |
| Oppslagsverk/autoritetsdata | Oslo Byleksikon
 |